**„ГРЕШКА“**

**– мултимедијална представа за ученике виших разреда основне школе –**

Представа почиње PowerPoint презентацијом. ( 6 слајдова, упознавање с ликовима и радњом)

На сцени је видео – бим, лијево и десно од њега, сваки за својим столом, сједе Мрки и Марко. Обојица испред себе имају рачунар.

(Након Слајда бр. 6 Мрки размишља наглас, а уствари прича публици...)

**Сцена 1**

***(Мрки и Марко)***

**МРКИ**: Морам хитно да пронађем новог курира. Шеф ми је дао ултиматум, иначе...

Јооој, не смијем ни да замислим шта ми се може догодити ако га изневјерим. Како да га пронађем? Не смијем ићи испред школа, превише је ризично, провалиће ме.

Шта да радим?!...

Сјетио сам се, поставићу оглас на Фејсбуку. Ту се скупља свакојаке дјеце, а и старци их слабо контролишу. Битно је само да оглас буде примамљив, типа: „Заради паре на брзину“ и тако то. Свиђа ми се идеја, ако тамо не нађем неког левата да се упеца нећу нигдје. Надам се само да не раде задаћу (смијех).

Аха, ево једног! Да видим шта пише; зовем се Марко, имам 17 година, градска раја, бла, бла, бла... мислим да је овај идеалан. Е па Марко, дош’о си ми к’о кец на десетку. Шеф ће бити презадовољан.

**МАРКО**: Да нема овог “фејса” тачно би' излудио. Шеташ, гледаш, лајкујеш, шерујеш... лудило брале.

Баш је ово права фора. Ко ће се припремати за средњу школу поред оваквих ствари. Нисам ја ваљда неки бубатор (смијех).

Аааа, диви ово, матере ти! Шта ово пише; „Уносна зарада за средњошколце - заради 200 КМ за седам дана помажући старијим особама! Контакт особа Мрки“.

Чуј Мрки, какав глуп надимак (смијех). Није ово лоша ствар, могло би се зарадити лијепих пара. Помогнеш којој бакици и двије стоје у џеп. Ако буде све како треба, могу радити цијели распуст. Ај да пробам! Таман да докажем родитељима како могу сам да зарадим паре. Вјероватно ће ми лакше бити ако слажем за године...

*Обојица излазе са сцене...*

Слајд бр. 7

**Сцена 2**

***(Мрки, Марко и Шеф)***

*Мрки Марка држи за оковратник, тако улазе на сцену*

**МАРКО:** Нисмо се тако договорили, човјече. Каква дрога, рекао си ми да ћу помагати старијим људима, да ћу им доносити робу из продавнице.

**МРКИ:** Па и хоћеш им помагати, али на неки други начин (смијех). И доносићеш им робу, само мало другачију од оне на коју си ти мислио (смијех).

**МАРКО**: Али, ја то нећу... пусти ме да идем кући.

**МРКИ:** Ћути мајмуне (гурне га). Од сада се више ништа не питаш. Ево га шеф.

*Улази Шеф.*

**ШЕФ:** Је ли то тај нови дечко? Добро, добро, задовољан сам послом, Мрки. Шта је мали, плачеш? Плачи, плачи, мање ћеш ићи у WC (удари га па се накези). Нема више повратка, сада си у мом власништву. Радићеш шта ти се нареди или... оде глава. Ако само писнеш о послу, не гине ти 10 година затвора, сада си саучесник.

**МАРКО:** (као у бунилу) Нећу то да радим, нећу...

*Излазе са сцене, улази Наратор*

**НАРАТОР:** У овој причи нема **НЕЋУ**!!! Марка су одвели у други град гдје је продавао дрогу за Шефа. Спавао је у подруму неке старе куће и увијек је за петама имао Мркија. Запријетили су му да ће наудити његовој породици уколико покуша да побјегне или их, не дај боже, покуша пријавити полицији. Страх је потпуно овладао њиме. Био је свјестан у каквој се ситуацији налази. Чинило му се да се налази у безизлазном лавиринту. Више није владао собом. Само да се овај пакао оконча.

Једнога дана и то се догодило...

**Сцена 3**

***(Марко, Инспектор 1 и Инспектор 2)***

*Марко Улази на сцену обазирући се прати ли га неко, гледа на сат...*

**МАРКО:** Зашто их нема, прошло је више од 15 минута. Сконтаће ме мурија и онда је готово *(цупка нервозан)*. Ево неко иде, мора да су они.

*Улазе инспектори, прерушени у наркомане...*

**ИНСПЕКТОР 1**: Ђе си брате, ш’а има?

**ИНСПЕКТОР 2**: Јеси донио робу?

**МАРКО:** *(потврдно климне главом)*

**ИНСПЕКТОР 1:** Да видимо шта си нам то лијепо припремио.

**ИНСПЕКТОР 2:** Бураз, дај ту робу док нас неко није провалио!

**МАРКО:** Полако момци, прво да видим паре.

**ИНСПЕКТОР 2**: Ево пара. Вади робу па да идемо.

**МАРКО:** *(вади пакетић и показује им)*

**ИНСПЕКТОРИ**: *(када им је показао дрогу, муњевито га хватају)*

**ИНСПЕКТОР 1:** Ми смо инпектори МУП-а. Коначно те имамо. Сада ћеш платити за све што си учинио. Има да одлежиш најмање 10 година. Неће ти ни твоје године помоћи.

*Обојица инспектора туку Марка, а затим га одводе у станицу.*

**Сцена 4**

*Слајд бр. 8*

**Глас (МАРКО)**: Нисам добио 10 година, добио сам 8. Није нека велика разлика. Кажу зато што сам признао своја дјела и зато што нисам раније осуђиван. А нисам ни могао, тек ми је 15 година. Није ми пуно помогло ни то што сам на превару увучен у све ово, сматрају да сам могао некако да их пријавим. Када изађем из затвора имаћу 23 године. Биће то два дана прије мог рођендана. Најљепше године живота провешћу у затвору. Тјеше ме да ћу и даље бити млад, да могу опет да покушам у животу. Ја сам своје дјетињство изгубио.

Преживио сам пакао и доспио сам, опет у пакао. Моји родитељи су тек сада “прогледали”, чини ми се прекасно. Све ово била је заједника **ГРЕШКА**!!!

*Улази наратор*

**НАРАТОР:** На сву срећу, ово је само измишљени догађај. Међутим, ово се може догодити свима нама. Ликови из представе постоје, и налазе се у нашој околини. Опасност пријети са свих страна! Не вјерујте свему што видите и прочитате, можда се баш иза неке примамљиве понуде крије оваква ствар. Ако вам се нешто допада и желите да то урадите, боље да се прво посавјетујете са вашим родитељима и наставницима. Они имају више животног искуства и сигурно ће вам помоћи у вашој недоумици.

Потражите савјет, јер послије може бити КАСНО!!!

*Одлази са сцене...*

Слајд бр 9.

*Сви глумци излазе на сцену и поклањају се публици.*

К Р А Ј